Diari Oficial de la Generalitat Valenciana


Sumari del DOGV 9522, del 30-01-2023 (2023/894)

DECRET LLEI 2/2023, de 27 de gener, del Consell, pel qual s'estableixen obligacions als operadors de transport públic col·lectiu terrestre per a la reducció temporal del 50 % del preu dels abonaments de transport i títols multiviatge, exclòs el bitllet d'anada i tornada, en els serveis de transport terrestre competència de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2023/01/27/2/dof/vci/html**

### Dades del document

Número de DOGV
:   9522

Data del DOGV
:   30-01-2023

Secció del DOGV
:   I. DISPOSICIONS GENERALS

Número del document
:   2023/894


Data del document
:   27-01-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Decret llei

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * legislació

DECRET LLEI 2/2023, de 27 de gener, del Consell, pel qual s'estableixen obligacions als operadors de transport públic col·lectiu terrestre per a la reducció temporal del 50 % del preu dels abonaments de transport i títols multiviatge, exclòs el bitllet d'anada i tornada, en els serveis de transport terrestre competència de la Generalitat. [2023/894]  
  
Preàmbul   
  
La invasió d'Ucraïna, per part de Rússia, el 24 de febrer de 2022, està tenint greus conseqüències des del punt de vista econòmic a escala europea, estatal i, en particular, a la Comunitat Valenciana. Aquest conflicte bèl·lic ha vingut a produir un major increment dels costos energètics, que ha tensionat el nivell general de preus a través del gas natural, els carburants i els aliments. Així, se ha produït un augment abrupte i generalitzat de costos de les matèries primeres i dels béns intermedis, afegit al que ja es venia produint a conseqüència dels colls de botella en les cadenes de producció deguts a les friccions generades per la ràpida recuperació econòmica després de la pandèmia.  
  
El manteniment del conflicte bèl·lic i dels seus efectes sobre el nivell general de preus va portar al fet que s'aprove mitjançant el Reial Decret llei 11/2022, de 25 de juny, la subvenció a les comunitats autònomes de fins a un 30 % de preus dels títols de transport multiviatge de transport públic de la seua competència entre l'1 de setembre de 2022 i el 31 de desembre de 2022. Als efectes de la seua aplicació a la Comunitat Valenciana en els títols dels operadors del transport públic interurbà per carretera de competència de la Generalitat, es va promulgar el Decret llei 9/2022, de 5 d'agost, del Consell, pel qual s'estableixen obligacions als operadors de transport públic col·lectiu terrestre per a la reducció del preu dels abonaments de transport i títols multiviatge, exclòs el bitllet d'anada i tornada, dels serveis de transport terrestre competència de la Generalitat.  
La incertesa lligada a la duració de la guerra i a la persistència de les pressions a l'alça sobre els preus dels aliments, les matèries primeres i els béns intermedis, continua afectant de manera particular la renda disponible de les llars, especialment dels més vulnerables. Per això, es fa necessari continuar incentivant el paper del transport públic col·lectiu com una de les mesures més importants per a afrontar l'escenari actual d'alts preus de l'energia, que afecta molt especialment la mobilitat quotidiana dels ciutadans, i continuar fomentant el canvi a un mitjà de transport més segur, fiable, còmode, econòmic i sostenible que el vehicle particular.  
El Reial Decret llei 20/2022, de2 7 de desembre, de mesures de resposta a les conseqüències econòmiques i socials de la Guerra d'Ucraïna i de suport a la reconstrucció de l'illa de la Palma i a altres situacions de vulnerabilitat, estableix un sistema d'ajudes directes, corresponents al primer semestre de 2023, per a proporcionar suport financer a les comunitats autònomes i entitats locals que presten servei de transport col·lectiu urbà o interurbà, així com als ens locals supramunicipals que agrupen diversos municipis, creats per normes de rang legal i que presten servei de transport públic urbà col·lectiu, que complisquen determinades condicions.  
Així, en el capítol II del Reial Decret llei 20/2022 s'estableix un sistema d'ajudes, amb la finalitat de bonificar un 30 % del preu del transport públic de competència autonòmica per a aquelles comunitats que acorden una bonificació addicional del 20 %, per a aconseguir una bonificació total del 50 % del preu per a les persones que viatgen habitualment en els transports públics de la seua competència per un període de 6 mesos que s'iniciarà a partir de l'1 de gener de 2023, si bé, podrà demorar-se fins a l'1 de febrer de 2023 si s'estableixen mecanismes de compensació o devolució d'imports a les persones viatgeres pel termini en què s'haja demorat l'inici de la mesura. Als efectes, s'ha optat per compensar a les persones viatgeres estenent la vigència dels nous descomptes fins al 31 de juliol de 2023.  
Aquest Decret llei té per objecte establir un descompte del 50 % en tots els abonaments de transport i títols multiviatge existents en els serveis de transport públic col·lectiu terrestre per carretera competència de la Generalitat, entre l'1 de febrer de 2023 i el 31 de juliol de 2023, exclosos els bitllets d'anada i tornada.  
La Generalitat té la competència exclusiva en matèria de transports terrestres, sense perjudici del que disposen els números 20 i 21 de l'apartat 1) de l'article 149.1.15a de la Constitució Espanyola, conformement amb el que s'estableix en l'article 49.1.15a de l'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en relació amb el que s'estableix en l'article 148.1.5a de la Constitució Espanyola, que disposa que són competència de les comunitats autònomes «els ferrocarrils i carreteres l'itinerari de les quals transcórrega íntegrament en el territori de la comunitat autònoma i, en els mateixos termes, el transport desenvolupat per aquests mitjans o per cable».  
Concorren en aquest cas les circumstàncies d'extraordinària i urgent necessitat que, d'acord amb l'article 44.4 de l'Estatut d'Autonomia de la Comunitat Valenciana, faculten el Consell a adoptar disposicions legislatives provisionals mitjançant decrets llei, sotmesos en tot cas a debat i votació en les Corts.  
En particular, l'extraordinària i urgent necessitat deriva de la necessitat de donar continuïtat a l'aplicació dels descomptes en el preu dels abonaments i títols multiviatge en els serveis de transport de competència de la Generalitat, mantenint els que es van adoptar en el Decret 9/2022, de 5 d'agost, per a no restablir els preus anteriors, mentre els concessionaris procedeixen a adaptar els seus mecanismes de validació i xarxes de vendes per a aplicar el nou descompte del 50 % que estableix el Reial Decret llei 20/2022, de2 7 de desembre, a partir de l'1 de febrer de 2022.  
D'acord amb el que es disposa en l'article 59 de la Llei 1/2022, de 13 d'abril, de Transparència i Bon Govern de la Comunitat Valenciana, aquest decret llei s'ajusta als principis de bona regulació normativa. D'igual manera, es compleix amb el principi de necessitat que ha quedat plenament justificat. Igualment, s'acompleixen els principis de proporcionalitat, seguretat jurídica i eficiència, i cal destacar que les mesures que incorpora són congruents amb l'ordenament jurídic i incorporen la millor alternativa possible atesa la situació d'excepcionalitat, per contindre la regulació necessària i imprescindible per a la consecució dels objectius prèviament esmentats.  
  
Quant al principi de transparència, vista la urgència per a l'aprovació d'aquesta norma, s'exceptuen els tràmits de consulta pública i d'audiència i informació públiques, de conformitat amb l'article 133.4 de la Llei 39/2015, d'1 d'octubre.  
Per tot això i en virtut de les atribucions conferides per l'article 44.4 i 49.1.15a de l'Estatut d'Autonomia de la Comunitat Valenciana, l'article 58 de la Llei 5/1983, de 30 de desembre, del Consell, a proposta de l a consellera de Política Territorial, Obres Públiques i Mobilitat, després de la deliberació del Consell, en la reunió del 27 de gener de 2023,  
  
  
DECRETE  
  
Article 1. Objecte  
Constitueix l'objecte d'aquesta norma l'establiment de les obligacions dels operadors de transport públic col·lectiu terrestre per carretera competència de la Generalitat per a implantar un percentatge de descompte del 50 % en el preu de determinats títols de viatge existents en els serveis que presten, per al cofinançament amb les ajudes a la Comunitat Valenciana que disposa el Reial Decret llei 20/2022, de 27 de desembre.  
  
Article 2. Obligació de reducció del preu dels abonaments de transport i dels títols multiviatge en les concessions de transport regular de viatgers per carretera competència de la Generalitat  
Els concessionaris de transport regular de viatgers per carretera competència de la Generalitat, qualsevol que siga la situació administrativa de la concessió, hauran d'implantar una reducció del preu en un percentatge d'un 50 % dels abonaments de transport i títols multiviatge, exclòs el bitllet d'anada i tornada, per al període comprés entre l'1 de febrer de 2023 i el 31 de juliol de 2023, complint amb els límits que s'indiquen en l'article 3 del present Decret llei.  
  
Article 3. Límits  
Els concessionaris aplicaran la reducció del preu tenint en compte els següents límits:  
a) Els abonaments de transport i els títols multiviatge de més de dos viatges objecte de bonificació hauran de vendre's entre l'1 de febrer de 2023 i 31 de juliol de 2023.  
b) En el cas de títols de transport que s'adquirisquen mitjançant sistemes de targetes moneder o equivalents, en els quals el sistema de tarifes aplica reduccions en el preu dels bitllets a mesura que s'incrementa el seu ús i s'acumula el nombre de viatges efectuat, hauran d'aplicar un descompte en el seu sistema tarifari equivalent al que es disposa en l'article 2.  
c) Els títols de transport multiviatge orientats a l'ús turístic o un ús no recurrent queden exclosos de la reducció.  
d) En els abonaments de transport de caràcter anual que hagen sigut adquirits amb anterioritat a l'entrada en vigor del present decret llei, el concessionari podrà habilitar un sistema per a permetre la devolució a la persona usuària de la part proporcional que corresponga al 50 % corresponent al període d'aplicació de la reducció entre l'1 de febrer i 31 de juliol de 2023.  
e) L'adquisició dels títols de viatge amb import reduït podrà realitzar-se per la persona usuària en el període de temps establit en l'article 2. Es podrà fer ús d'aquests fins al 31 d'agost de 2023. Els concessionaris han de garantir el correcte ús dins del període efectiu, a fi d'evitar qualsevol situació d'abús, i es podrà limitar el nombre de suports i títols adquirits a preu reduït en una mateixa operació de venda fins a un títol o per persona mentre aquesta persona siga posseïdora de títols adquirits prèviament sense haver validat cap viatge.  
  
f) La reducció del 50 % del preu dels abonaments de transport i els títols multiviatge s'aplicarà respecte del preu vigent a l'entrada en vigor del Reial Decret llei 11/2022, de 25 de juny. Aquest descompte s'aplicarà sobre el preu final que abona la persona usuària, inclòs l'IVA, i s'admetrà un xicotet arredoniment, per excés o per defecte, fins a la fracció de 10 cèntims més pròxima.  
Tot això sense perjudici de les limitacions que estableix l'Ordre Ministerial de 20 de gener de 2023, sobre les ajudes directes al transport de viatgers del Reial Decret llei 20/2022, de 27 de desembre, de mesures de resposta a les conseqüències econòmiques i socials de la Guerra d'Ucraïna i de suport a la reconstrucció de l'illa de la Palma i a unes altres situacions de vulnerabilitat.  
  
Article 4. Obligació d'informació  
1. A fi d'acomplir les obligacions d'informació de la Generalitat, com a beneficiària de les ajudes, que estableix el Reial Decret llei 20/2022 i la seua normativa de desenvolupament, els concessionaris hauran de proporcionar a la direcció general competent en matèria de transports, la següent informació:  
a) El nombre total de viatges de la concessió.  
b) El nombre total de viatges acollits a descompte diferenciant per cada abonament i títol multiviatge.  
c) Nombre d'abonaments i títols multiviatge venuts amb el descompte.  
d) Informació específica disponible relativa a les hores punta.  
e) La comparació d'aquesta informació respecte a la del mateix període de referència disponible dels anys 2019, 2020, 2021 i 2022.  
El període de referència per a aquesta informació és de mesos naturals a partir de l'1 de gener de 2023, fins que acabe el període d'aplicació de la reducció del preu establit en l'article 2. Abans del dia 10 de cada mes, s'enviarà la informació relativa al mes anterior.  
Al costat de la remissió de la informació, els concessionaris hauran d'indicar si apliquen un descompte addicional a l'establit en el present Decret llei que siga finançat per altres departaments o administracions públiques.  
2. Transcorregut el termini establit de presentació de la informació a què obliga aquest article sense haver-se presentat la mateixa per part d'un concessionari, o quan s'aprecie l'existència de defectes corregibles en la informació presentada, es requerirà a aquest perquè en el termini improrrogable de cinc dies siga presentada o, si és el cas, corregida.  
  
En tot cas, la falta de presentació o esmena de la informació al fet que obliga el present article podrà comportar la pèrdua del dret a la percepció de les compensacions establides en l'article 6 d'aquest Decret llei per als períodes en què s'incomplisca i a l'exigència de responsabilitats de conformitat amb el que es disposa en la Llei 16/1987, de 30 de juny, d'ordenació dels transports terrestres, en relació amb el que es disposa en l'article 97 de la Llei 6/2011, d'1 d'abril, de mobilitat de la Comunitat Valenciana.  
3. Els concessionaris han d'aportar la informació de la venda i utilització dels títols a la qual es refereix l'apartat anterior referida a cada concessió mitjançant declaració responsable que es presentarà de manera telemàtica en la seu electrònica de la Generalitat (https://sede.gva.es), apartat «serveis en línia», seleccionant el tràmit corresponent, a través de la següent adreça: https://www.gva.es/va/proc22902.  
  
La presentació de la informació obligatòria prevista en aquest article, mentre no es dicte una nova resolució per la persona titular de la direcció general competent en matèria de transport, es realitzarà en els termes establits en la Resolució de 27 de setembre de 2022, de la Direcció General d'Obres Públiques, Transport i Mobilitat Sostenible, per la qual s'estableix el procediment per a la presentació de la informació sobre la utilització dels títols de transport durant la vigència de la reducció temporal de tarifes establides a l'empara del Decret llei 9/2022 en relació amb el Reial Decret llei 11/2022.  
  
4. Així mateix, la direcció general competent en matèria de transports podrà modificar mitjançant resolució el contingut, període de referència, les dates i els mitjans per a l'enviament de la informació.  
  
Article 5. Compatibilitat  
Les mesures de suport són compatibles i acumulables amb qualsevol subvenció o ajuda que puga estar-se concedint a les persones usuàries del transport amb la finalitat de reduir el preu final de l'abonament de transport o del títol multiviatge expedits pels concessionaris.  
No obstant això, els concessionaris estaran obligats a comunicar a la Generalitat la percepció d'aquesta subvenció o ajuda, indicant el departament o administració pública atorgant, el percentatge de descompte addicional i els títols de transport i serveis sobre els quals s'aplica.  
  
  
Article 6. Certificat i finançament  
1. La Generalitat haurà de compensar, amb caràcter indemnitzatori, als concessionaris de transport regular de viatgers per carretera, qualsevol que siga la situació administrativa de la concessió, que realitzen els descomptes efectius, almenys pels menors ingressos obtinguts durant els sis mesos d'aplicació del descompte del 50 %, els costos d'implementació de la mesura i els costos financers en què pogueren haver incorregut, sempre que s'hi hagen aplicat dins dels límits establits en l'article 3 i compliment amb les obligacions d'informació que disposa l'article 4 del present Decret llei.  
No es tindrà dret a compensació pels menors ingressos que siguen deguts a:  
a) Descomptes que no arriben al 50 % del preu, aplicant els xicotets arrodoniments que s'estableixen en l'apartat f de l'article 3 del present Decret llei.  
b) Descomptes que superen el 50 % del preu, en la part que excedisca el descompte del 50 %, aplicant els xicotets arredoniments que s'estableixen en l'apartat f de l'article 3 del present Decret llei.  
2. Cada concessionari, sense perjudici de la situació administrativa en la qual es trobe la concessió, ha de presentar un certificat de la reducció d'ingressos per l'aplicació del des compte per al conjunt de serveis a què es refereix l'article 2, per a cada període trimestral en què s'aplique, mitjançant declaració responsable que es presentarà de manera telemàtica en la seu electrònica de la Generalitat (https://sede.gva.es), apartat «serveis en línia», seleccionant el tràmit corresponent, a través de la següent URL: https://www.gva.es/va/procXXXXX  
  
El certificat de la reducció d'ingressos a emetre per l'empresa concessionària vindrà referit a cada concessió, diferenciant per tipus d'abonament i títol multiviatge, i desagregant la informació per a cadascun dels mesos naturals en els quals s'ha aplicat la reducció de preus, per al període trimestral al qual estiga referit.  
A tal fi, abans que finalitze el mes d'abril de 2023, la direcció general competent en matèria de transports mitjançant resolució determinarà els terminis de presentació de les certificacions i posarà a la disposició dels concessionaris els models que contindran les dades que sostenen el certificat de la reducció d'ingressos.  
3. La quantia corresponent serà liquidada als concessionaris directament per la Generalitat, incrementant-se la quantitat en un 10 % addicional pels costos de gestió i financers. A aquest efecte, es dictarà resolució de la persona titular de la conselleria competent en matèria de transports.  
4. El finançament de la reducció del preu dels abonaments de transport i títols multiviatge es realitzarà a través de les ajudes directes al transport públic terrestre, urbà i interurbà aprovades pel Reial Decret llei 20/2022, de 27 de desembre, i en la part que excedisca d'aquestes, la Generalitat finançarà amb fons propis l'import necessari addicional, i caldrà tramitar i aprovar les modificacions pressupostàries que, si escau, resulten necessàries per a dotar l'aplicació pressupostària 87.25.65.600.64.9.  
  
  
DISPOSICIÓN ADDICIONAL  
  
Única. Aplicació de descomptes del 30 % entre l'1 i el 31 de gener de 2023  
1. Els concessionaris de transport regular de viatgers per carretera competència de la Generalitat, qualsevol que siga la situació administrativa de la concessió, que entre l'1 i el 31 de gener de 2023 hagen continuat aplicant els descomptes del 30 % en els termes establits en el Decret llei 9/2022, de 5 d'agost, tindran dret a les compensacions establides en el seu article 6. Per a això, hauran d'aportar de manera independent per al període entre l'1 i el 31 de gener de 2023 el certificat de la reducció d'ingressos per l'aplicació del descompte en els termes previstos en l'article 6 del Decret llei 9/2022, de 5 d'agost, conformement amb els models que es pose a la disposició dels concessionaris per la direcció general competent en matèria de transport.  
A aquests efectes, els concessionaris també hauran d'haver complit l'obligació d'informació sobre la venda i utilització dels títols referida al període entre l'1 i el 31 de gener de 2023 en els termes i terminis que disposa l'article 4 del Decret llei 9/2022, de 5 d'agost.  
2. La Generalitat finançarà amb fons propis l'import necessari, i caldrà tramitar i aprovar les modificacions pressupostàries que, si escau, resulten necessàries per a dotar l'aplicació pressupostària 77.02.23.589.73.6.  
  
  
DISPOSICIONS FINALS  
  
Primera. Habilitació per al desenvolupament reglamentari  
El Consell podrà dictar totes les disposicions escaients per al desenvolupament, l'execució i el compliment del que es disposa en el present decret llei. Així mateix, la persona titular de la conselleria competent en matèria de transports podrà dictar tots els actes i disposicions reglamentàries que siguen necessaris en aquells supòsits en els quals aquest decret llei atribueix expressament la competència a la conselleria, conformement amb la Llei 5/1983, de 30 de desembre, del Consell.  
  
Segon. Entrada en vigor  
El present Decret llei entra en vigor l'endemà de la publicació en el Diari Oficial de la Generalitat Valenciana.  
  
Alicante, 27 de gener de 2023  
  
El President de la Generalitat,  
XIMO PUIG I FERRER  
  
La consellera de Política Territorial, Obres Públiques i Mobilitat  
REBECA TORRÓ SOLER


Còpia Permalink ELI